A Bizottság határozata
(1976. december 22.)
az egyes gyümölcsfafaj-ültetvényekre vonatkozó felmérések adatainak gépi olvasásra alkalmas formába történő átírására vonatkozó egységes kódok és szabályok megállapításáról, valamint az e vizsgálatokba bevont termőterületek határainak megállapításáról
(77/144/EGK)
AZ EURÓPAI KÖZÖSSÉGEK BIZOTTSÁGA,
tekintettel az Európai Gazdasági Közösséget létrehozó szerződésre,
tekintettel az egyes gyümölcsfafajok ültetvényeinek termelési potenciáljának meghatározása céljából a tagállamok által végzendő statisztikai felmérésekről szóló, 1976. július 20-i 76/625/EGK tanácsi irányelvre [1] és különösen annak 4. cikke (2) és (4) bekezdésére,
mivel egyes gyümölcsfafajok ültetvényein végzett felmérések eredményeinek elemzésére a Közösség rendelkezésére álló szakmai háttér, illetve annak ésszerű felhasználása iránti igény szükségessé teszi azt, hogy meghatározzák az ezzel a szakmai háttérrel kompatibilis, gépi olvasásra alkalmas űrlapokat, továbbá azt, hogy szabványos formátumot írjanak elő az adatok gépi olvasásra alkalmas formába történő átírásához;
mivel egyes termőterületeket homogén klimatikus és agronómiai körülmények jellemeznek, amelyek többé-kevésbé egységes hektáronkénti gyümölcstermést eredményeznek; mivel a valamennyi terület felmérési eredményeinek felhasználása növeli a középtávú termésbecslések pontosságát; mivel e termőterületek határait rögzíteni kell;
mivel az e határozatban foglalt intézkedések összhangban vannak az Agrárstatisztikai Állandó Bizottság véleményével,
ELFOGADTA EZT A HATÁROZATOT:
1. cikk
A 76/625/EGK irányelv 2. cikkében foglalt adatok benyújtásának gépi olvasásra alkalmas formája - a felmérés adatait elektronikusan feldolgozó tagállamok esetében - a mágnes- szalag vagy a 80 oszlopos lyukkártya.
2. cikk
A 76/625/EGK irányelv 2. cikkében foglalt adatok szabványos formáját, kódjait és a mágnesszalagra vagy a 80 oszlopos lyukkártyára történő átírásukra vonatkozó szabályokat, illetve a mágnesszalagok a SOEC részére történő továbbítására vonatkozó adminisztratív eljárást a mellékletek határozzák meg.
3. cikk
A termőterületek határait a mellékletben meghatározottak szerint kell elfogadni.
4. cikk
Ennek a határozatnak a tagállamok a címzettjei.
Kelt Brüsszelben, 1976. december 22-én.